คอลล์ออฟดิวตี: มอเดิร์นวอร์แฟร์ 2

คอลล์ออฟดิวตี: มอเดิร์นวอร์แฟร์ 2 เป็นเกมยิงมุมมองบุคคลที่หนึ่ง พัฒนาโดยอินฟินิตีวอร์ดและเผยแพร่โดยแอคติวิชัน เป็นภาคที่หกในชุดเกม คอลล์ออฟดิวตี และเป็นภาคต่อโดยตรงของ คอลล์ออฟดิวตี 4: มอเดิร์นวอร์แฟร์ วางจำหน่ายทั่วโลกเมื่อวันที่ 10 พฤศจิกายน 2009 สำหรับไมโครซอฟท์ วินโดวส์ เพลย์สเตชัน 3 และ เอกซ์บอกซ์ 360 นอกจากนี้ยังมีเวอร์ชันแยกต่างหากสำหรับนินเท็นโด ดีเอส ในชื่อ มอเดิร์นวอร์แฟร์ โมบิลไลซ์ วางจำหน่ายในวันเดียวกัน เวอร์ชันสำหรับแมคโอเอส ได้รับการพัฒนาโดยแอสไพร์ และวางจำหน่ายในเดือนพฤษภาคม 2014 และเวอร์ชันเอกซ์บอกซ์ 360 ได้รับการพัฒนาให้เข้าถึงกันได้กับเอกซ์บอกซ์วันในปี 2018

การพัฒนาเกมเริ่มต้นขึ้นในปี 2008 ซึ่งในขณะนั้นยังคงใช้ชื่อว่า คอลล์ออฟดิวตี 6 โดยใช้เอนจิน IW 4.0 ซึ่งเป็นเวอร์ชันปรับปรุงของ IW 3.0 ใน คอลล์ออฟดิวตี 4 อินฟินิตีวอร์ดได้รับแรงบันดาลใจจากความขัดแย้งในชีวิตจริงในการพัฒนาโหมดเนื้อเรื่อง ในตอนแรกทีมงานได้ทดสอบโหมดผู้เล่นหลายคนด้วยการเล่นเกมเวอร์ชันเบต้าภายในบริษัท มอเดิร์นวอร์แฟร์ 2 ได้รับการประกาศอย่างเป็นทางการในเดือนกุมภาพันธ์ 2009 การเปิดตัวเกมเริ่มต้นขึ้นในเดือนมีนาคม โดยมีการปล่อยตัวอย่างสั้น ๆ ของเกม และในที่สุดก็มีการเปิดตัวตัวอย่างฉบับเต็ม โหมดผู้เล่นหลายคนก็ได้รับการเปิดเผยในเวลาไม่นานหลังจากนั้น มีการปล่อยชุดเนื้อหาดาวน์โหลดสองชุดหลังจากวางจำหน่าย โดยแต่ละชุดประกอบด้วยแผนที่ผู้เล่นหลายคนใหม่ห้าแผนที่ และบางชุดเป็นแผนที่รีมาสเตอร์จาก คอลล์ออฟดิวตี 4

มอเดิร์นวอร์แฟร์ 2 ได้รับเสียงชื่นชมจากทั่วโลก ทั้งในด้านเนื้อเรื่อง โหมดผู้เล่นหลายคน และปริมาณเนื้อหา แม้ว่าจะได้รับเสียงวิพากษ์วิจารณ์เกี่ยวกับความยาวที่สั้นและการขาดนวัตกรรม เกมนี้ยังตกเป็นประเด็นถกเถียงเกี่ยวกับฉากที่ผู้เล่นต้องเข้าไปมีส่วนร่วมในเหตุการณ์ก่อการร้ายที่สนามบิน บทวิจารณ์ย้อนหลังต่างยกย่องให้เป็นหนึ่งในเกมที่ดีที่สุดในชุดเกม ภายใน 24 ชั่วโมงหลังจากวางจำหน่าย ตัวเกมมียอดขายประมาณ 4.7 ล้านชุดในอเมริกาเหนือและสหราชอาณาจักร และขึ้นแท่นเป็นวิดีโอเกมที่ขายดีที่สุดในสหรัฐอเมริกาในปี 2009 ณ ปี 2013 ตัวเกมมียอดขาย 22.7 ล้านชุด กลายเป็นหนึ่งในวิดีโอเกมที่ขายดีที่สุดบนเพลย์สเตชัน 3 และวิดีโอเกมที่ขายดีที่สุดบนเอกซ์บอกซ์ 360 ภาคต่อ คอลล์ออฟดิวตี: มอเดิร์นวอร์แฟร์ 3 วางจำหน่ายในปี 2011 และเป็นการจบเนื้อเรื่องดั้งเดิมของ มอเดิร์นวอร์แฟร์ คอลล์ออฟดิวตี: มอเดิร์นวอร์แฟร์ 2 แคมเปญรีมาสเตอ ซึ่งเป็นการรีมาสเตอร์เนื้อเรื่องของเกม วางจำหน่ายบนเพลย์สเตชัน 4 ในเดือนมีนาคม 2020 และสำหรับไมโครซอฟท์ วินโดวส์และเอกซ์บอกซ์วันในเดือนเมษายนปีเดียวกัน

 อ้างอิง 

หมวดหมู่:เกมของแอกทิวิชัน
หมวดหมู่:วิดีโอเกมยิงมุมมองบุคคลที่หนึ่ง
หมวดหมู่:เกมสำหรับเพลย์สเตชัน 3
หมวดหมู่:วิดีโอเกมที่ออกวางจำหน่ายในปี พ.ศ. 2552
หมวดหมู่:คอลล์ออฟดิวตี
หมวดหมู่:วิดีโอเกมที่มีฉากในสหรัฐ
หมวดหมู่:วิดีโอเกมที่มีฉากในประเทศคาซัคสถาน
หมวดหมู่:วิดีโอเกมที่มีฉากในประเทศรัสเซีย
หมวดหมู่:วิดีโอเกมที่มีฉากในประเทศบราซิล
หมวดหมู่:วิดีโอเกมที่มีฉากในประเทศอัฟกานิสถาน
หมวดหมู่:วิดีโอเกมแบบร่วมมือกัน
หมวดหมู่:วิดีโอเกมที่มีฉากในนครนิวยอร์ก
หมวดหมู่:สงครามสมมุติ
หมวดหมู่:ฆาตกรรมหมู่ในบันเทิงคดี
หมวดหมู่:วิดีโอเกมประวัติศาสตร์ประยุกต์
หมวดหมู่:เกมสำหรับเอกซ์บอกซ์ 360
หมวดหมู่:เกมสำหรับแมคโอเอส
หมวดหมู่:บันเทิงคดีเกี่ยวกับการบุกครอง